
R A P O R T

asupra proiectului de Lege pentru aprobarea Ordonanţei de urgenţă a Guvernului nr.170/2005 pentru completarea art.8 din ordonanţa de urgenţă a Guvernului nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege pentru aprobarea Ordonanţei de urgenţă a Guvernului nr.170/2005 pentru completarea art.8 din Ordonanţa de urgenţă a Guvernului nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat, trimis cu adresa nr. PL.X 55 din 15 februarie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1704/30.11.2005 - favorabil)

· Comisiei pentru buget, finanţe şi bănci (nr.56/21.02.2006 - favorabil)
· Comisiei juridice, de disciplină şi imunităţi (nr.31/123/22.02.2006 - favorabil).
Proiectul de lege are ca obiect de reglementare completarea Ordonanţei de urgenţă nr.4/2005 privind recalcularea pensiilor din sistemul public, având drept scop acordarea sumei de 3.500.000 lei (RON) din bugetul rectificat al asigurărilor sociale de stat, personalului angajat pe bază de contract de muncă pentru finalizarea procesului de recalculare a pensiilor din sistemul public.
Comisia propune Plenului Camerei Deputaţilor aprobarea proiectului de lege întrucât este necesară premierea personalului implicat în procesul de recalculare a pensiilor din sistemul public, provenite din fostul sistem al asigurărilor sociale de stat, proces care s-a încheiat la data de 1 ianuarie 2006. Potrivit prevederilor Ordonanţei Guvernului nr.9/2005, personalului implicat îi încetează contractul de muncă la data de 31 decembrie 2005, după această dată fiind imposibilă premierea acestuia, fiind necesară reglementarea acordării premiului prin ordonanţă de urgenţă.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Mihai Şeitan - Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale

b) invitaţi: d-na Georgeta Bratu – director, d-na Cristina Stroe – inspector, – Ministerul Muncii, Solidarităţii Sociale şi Familiei şi d-l Ion Gogoescu - şef serviciu – Ministerul Finanţelor Publice.

4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi un vot împotrivă. 
5. Proiectul de lege a fost adoptat de Senat în şedinţa din 9 februarie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 28 februarie 2006, Comisia propune admiterea fără modificări a proiectului de lege.

PREŞEDINTE,





SECRETAR,


Stelian DUŢU





Rovana PLUMB

Întocmit, 

Consilier Elena ANGHEL
PAGE  
1

